สังคมข่าวหุ้น
ดัชนี SET เคลื่อนไหวในกรอบแคบมาก ระหว่างวันสูงสุด 1,685.12 จุด และต่ำสุด  1,675.19 จุด แต่ยังดีที่ปิดบวกได้ 2.94 จุด มาที่ 1,680.89 จุด
ดัชนี SET เคลื่อนไหวในกรอบแคบมาก ระหว่างวันสูงสุด 1,685.12 จุด และต่ำสุด  1,675.19 จุด แต่ยังดีที่ปิดบวกได้ 2.94 จุด มาที่ 1,680.89 จุด
25 มี.ค. 2565

ดัชนี SET เคลื่อนไหวในกรอบแคบมาก ระหว่างวันสูงสุด 1,685.12 จุด และต่ำสุด  1,675.19 จุด แต่ยังดีที่ปิดบวกได้ 2.94 จุด มาที่ 1,680.89 จุด ชนแนวต้านพอดี มูลค่าการซื้อขายบางไปหน่อย 66,566 ล้านบาท เหตุเพราะยังไร้ปัจจัยบวก และลบส่วนต่างชาติซื้อสุทธิต่อเนื่องใน SET อีก 2,833 ล้านบาท
BCH บมจ.บางกอก เชน ฮอสปิทอล ราคาหลังวิ่งมาต่อเนื่องผ่านแนวต้านแรกบริเวณ 21.00 บาท แต่ไม่สามารถผ่านแนวต้านถัดไปที่ 22.00 บาท ทำให้ราคาลงมาสร้างฐานกันใหม่บริเวณ 21.50 บาท บวก/ลบ ใครรอได้ควรรอ แต่หากรอไม่ได้ ก็ต้องหันไปลุยตัวอื่น ๆ เพราะยังไม่รู้ว่า “เจ้ามือ” จะดึงราคาไว้ระดับนี้นานแค่ไหน หรือไม่ก็ต้องรอให้รายย่อยคลายหุ้นออกมาเยอะ ๆ ก่อน เข้าใจว่าอาจจะมีทุบขู่ซักรอบสองรอบ แต่ก็ต้องเสี่ยงกับราย่อยเข้ามาเก็บเพิ่ม เพราะ BCH ปันผล 1.00 บาท ขึ้น XD วันที่ 10 พ.ค.นี้ คิดเป็นยีลด์ ณ ราคาปิดวานนี้ เท่ากับ 4.67% น่าสนใจอยู่นะ
กสิกรไทย KBANK แม้ราคาหุ้นไม่ผ่านแนวต้าน 160 บาท แต่อย่างน้อยก็ไม่หลุด 155 บาท หากราคาลงมาแถว ๆ นี้ ต่างชาติพร้อมเข้าเก็บต่อเนื่อง คือแม้จะถูกเอสแอนด์พีปรับลดเครดิตเล็กน้อย แต่ฝรั่งไม่ได้สนใจ หากราคาลงมาก็พร้อมเข้าซื้อ จึงยังเป็นหุ้นใน SET50 ที่นักลงทุนต่างชาติให้ความสนใจมากสุด เด่นสุด ล่าสุด บล.โนมูระ พัฒนสิน คาดกำไรของ KBANK ไว้ที่ 1.10 หมื่นล้านบาท เติบโต 3.8% โดยจะประกาศวันที่ 21 เม.ย.นี้
“พี่ปอ” PTT ราคาหุ้นผ่าน 40 บาท ยากเย็นจริง ๆ แม้ราคาน้ำมันดิบโลกจะพุ่งขึ้น แต่ราคายังวนเวียน 39.00-39.75 บาท ไม่รู้ว่าใครไปติดยันต์ห้ามผ่านไว้หรือเปล่า ส่วน “พี่เทพ” PTTEP ราคาหุ้นชนและมายืนเหนือแนวต้าน 150 บาทได้ ทำให้ราคาไปต่อ แต่อย่างว่าล่ะ หุ้นน้ำมัน หรือสินค้าพวกโภคภัณฑ์ จะขึ้นอยู่กับราคาในตลาดโลกเป็นหลัก นักลงทุนแทบจะไม่สนใจงบกำไร-ขาดทุนสักเท่าไหร่ หากวันไหนราคาตลาดโลกร่วง น้ำตามีซึมทันที แต่หากวันไหนพุ่งแรง ก็ยิ้มรับกันไป
บมจ.ฟอร์ท สมาร์ท เซอร์วิส FSMART หลัง ฟินันเซีย ไซรัส ปรับราคาเป้าหมายจาก 10.50 บาท มาเป็น 16.00 บาท ราคาถึง “บินสูง” เมื่อวานนี้ เห็นว่าธุรกิจ “ตู้เต่าบิน” เติบโตเร่งตัวขึ้นจากกระแสผู้บริโภคดีขึ้น เริ่มจากปี 2565 และจะเห็นการเติบโตชัดเจนในปี 2566 โบรกฯ มีมุมมองบวกต่อธุรกิจตู้เต่าบินมากขึ้น จากยอดขายเฉลี่ยต่อตู้เพิ่มขึ้นจาก 45 แก้วต่อวันในปี 2564 ปรับขึ้นเป็นกว่า 60 แก้วในปัจจุบัน ขณะที่จำนวนตู้คาดเร่งตัวขึ้นเป็น 4.6 พันตู้ปีนี้ และ 1.26 หมื่นตู้ปี 2566 ส่วนราคาหุ้นวานนี้ปิดบวก 2.40 บาท มาที่ 14.90 บาท เปลี่ยนแปลง +19.20% ระหว่างวันราคาขึ้นไปสูงสุด 16 บาท เกือบชนซิลลิ่งที่ 16.20 บาท ส่วนราคาซิลลิ่งวันนี้ (24 มี.ค.) คือ 19.30 บาท มาลุ้นกัน เจ้ามือยังมีแรงเหลือไหม
MAKRO เป็นหุ้นอีกตัวที่นักลงทุนถามกันมาเยอะ คือแม้ปีนี้ทิศทางผลประกอบการจะออกมาดี จากกำไรที่ได้จากโลตัสส์ แต่อย่างที่เคยบอกกันไว้ว่า ยังมีหุ้น PO เหลืออยู่นับร้อยล้านหุ้น หากเจ้าของเดิมปล่อยออกมา ก็ต้องที่ราคา 43.50 บาท หรือราคา PO เดิม ทั้งนี้เพื่อเพิ่มสภาพคล่อง และสัดส่วนรายย่อยให้เป็นไปตามเกณฑ์ของหุ้นที่จะเข้า SET50 ส่วนหุ้นที่ราคาถอยลงช่วงนี้ น่าจะมาจากการประเมินกันว่าหุ้นไม่น่าเข้า SET50 ทันรอบครึ่งหลังปีนี้แน่ ๆ แต่ราคาหุ้นที่ลงมาต่ำกว่า 40 บาท ถือว่าน่าสนใจนะ หากเล่นรับผลประกอบการของปีนี้ คือเล่นรอบระหว่าง 39-42 บาท ไปนั่นแหละ